**KIA placeres som branchens nr. 1 i kvalitet**

**Den hurtigt voksende koreanske bilproducent KIA er det første ikke-premiummærke til at indtage førstepladsen i J.D. Powers kvalitetsanalyse i 27 år. Det er de amerikanske KIA ejere, der bl.a. rapporterer færre fejl på deres biler i løbet af de første 90 dages ejerskab end alle andre bil- og lastbilsmærker i USA. KIAs topplacering blev banet af fremragende præstationer fra Sportage (kompakt SUV) og Soul (kompakt MPV), der anerkendes som bedst i hver deres segment, og yderligere tre KIA modeller er i top 3 i deres respektive segmenter.**

**Fredericia 24. juni 2016**– KIA motors er blevet førende i branchen indenfor design, kvalitet og teknologi, og mærket har i dag opnået et nyt historisk højdepunkt, da J.D. Power kårede KIA som det højest scorende mærke ud af i alt 33 mærker i USA i 2016-udgaven af Initial Quality Study (IQS). Det er første gang i 27 år, at et ikke-premiummærke har indtaget førstepladsen, og KIAs vej mod topplaceringen blev banet af fremragende præstationer fra Sportage og Soul, mens Rio, Forte og Sorento alle endte blandt de tre bedste i deres respektive segmenter.

Udnævnelsen af KIA som bedste kvalitetsbrand i den amerikanske analyse kommer bare få uger efter, at mærkets europæiske bestseller; Sportage har gennemgået det tyske magasin Auto Motor und Sports omfattende 2-års test af driftssikkerheden uden en eneste fejl.

”Placeringen som hele branchens nr. 1 for sin kvalitet er et resultat af KIAs fokus på håndværk og kontinuerlig forbedring gennem et årti, og det afspejler vores kunders tilbagemeldinger, hvilket er den ultimative anerkendelse”, udtalte Michael Sprague, som er chief operating officer og EVP hos KIA Motors America. ”Som branchens bedste er der ingen tvivl om, at KIA er en bilproducent i verdensklasse”.

I takt med at KIAs salg i USA er steget støt de seneste 4 år og nu overstiger 600.000 biler om året, er mærkets præstationer i J.D. Powers Initial Quality Study også blevet forbedret. I 2013 opnåede KIA første gang en samlet placering i top 10, og sidste år sluttede KIA på en flot andenplads.

I den årlige J.D.Power IQS, som er blevet gennemført i 30 år, analyseres besvarelser fra bilejere i 26 segmenter. IQS afgøres af bilejere, der evaluerer deres køreoplevelse, motorens og gearkassens præstationer samt en lang række kvalitetsrelaterede problemer i løbet af de første 90 dages ejerskab.